Hy glo die ANC het kennis geneem van boere se kwellinge en sal dit in ag neem op die pad vorentoe, het mnr. Dan Kriek, voorsitter van Agri SA, gesê ná ’n gespreksbyeenkoms met senior leiers van die ANC.
Kriek het gesê hoewel die onderskeie partye oor sekere kwessies verskil en dit duidelik gestel het, is daar ook oor moontlike oplossings gepraat. Agri SA bly by sy standpunt dat dit nie nodig is om die Grondwet te verander om grondhervorming suksesvol toe te pas nie en sal sy planne aan die ANC voorlê.
Mbalula het op sy beurt gesê hy is bemoedig deur die gees van samewerking uit die boeregemeenskap. “Ons glo volhoubare oplossings vir moeilike kwessies kan net deur dialoog gevind word. Die ANC wil veral ’n inklusiewe ekonomie skep en grond is ’n kernelement van die ekonomie.”
Godongwana, voorsitter van die ANC se komitee vir ekonomiese transformasie, het gesê die gesprekke het nie net oor onteiening sonder vergoeding gegaan nie. Daar is ook gekyk na die rol wat die landbousektor in die ekonomie kan speel. “Daar is verskeie terreine waarop ons kan saamwerk.”
Hy het beklemtoon dat die banksektor nie deur onteiening sonder vergoeding ontwrig moet word nie. “Bankinstellings hou R160 miljard skuld vir grond, waarvan R40 miljard by die Land Bank lê. Ons durf nie risiko’s vir hierdie sektor skep nie.”
Kriek het gesê hierdie is nie die eerste of die laaste gesprek met die ANC nie. “Die gesprekke was oplossingsgedrewe en ons sal ons voorstelle verder deurgee.”